VENDIM
Nr. 852, datë 26.12.2024

PËR PROCEDURËN E PARAQITJES SË KËRKESËS, AFATET KOHORE, PËRGJEGJËSITË DHE ROLET E PËRDORUESVE TË SISTEMIT PËR PËRFITIMIN NGA PROGRAMET E STREHIMIT SOCIAL

Në mbështetje të nenit 100 të Kushtetutës dhe të pikës 1, të nenit 14, të ligjit nr. 22/2018, “Për strehimin social”, të ndryshuar, me propozimin e ministrit të Ekonomisë, Kulturës dhe Inovacionit, Këshilli i Ministrave
 
VENDOSI:

1. Ky vendim ka si objekt përcaktimin e procedurës së kërkesës, afateve kohore, përgjegjësive dhe roleve të përdoruesve të sistemit për përfitimin nga programet e strehimit social. 
2. Aplikimi për përfitimin e programit të strehimit social kryhet on-line në portalin unik qeveritar “e-Albania”.
3. Procesi për përfitimin nga programi i strehimit social kryhet sipas procedurës, si më poshtë vijon: 
a) pas aplikimit në shërbimin elektronik në portalin unik qeveritar “e-Albania”, struktura përgjegjëse e strehimit në njësinë e vetëqeverisjes vendore shqyrton aplikimin brenda 7 (shtatë) ditëve nga data e aplikimit në portal; 
b) në rast se struktura përgjegjëse konstaton të meta, njofton aplikuesin nëpërmjet portalit unik qeveritar “e-Albania”, në seksionin “Dokumentet e mia/mesazhet e mia” të korrigjojë pasaktësitë, brenda afatit 5-ditor;
c) kur aplikuesi nuk korrigjon të metat, brenda afatit të caktuar, aplikimi refuzohet dhe njoftohet nëpërmjet portalit unik qeveritar “e-Albania” në seksionin “Dokumentet e mia/mesazhet e mia”;
[bookmark: _GoBack]ç) kur aplikuesi plotëson kriteret, struktura përgjegjëse për strehimin bën shqyrtimin dhe vlerësimin dhe e dërgon për miratim te drejtuesi i strukturës për strehim;
d) pas miratimit nga drejtuesi i strukturës përgjegjëse për strehimin, aplikuesit njoftohen nëpërmjet portalit unik qeveritar “e-Albania” në seksionin “Dokumentet e mia”, brenda 10 (dhjetë) ditëve nga data e miratimit të listës nga këshilli i njësisë së vetëqeverisjes vendore.
4. Aplikuesi ngarkon vetëm dokumentacionin që sigurohet nga entitete të tjera private, të cilat nuk sigurohen nga nëpunësit e administratës. Pagesa për tarifat e nevojshme për procesin e aplikimit për personat me aftësi të kufizuara apo dhe familjeve pa të ardhura sigurohen nga njësia e vetëqeverisjes vendore, sipas pikës 4, të nenit 14, të ligjit nr.22/2018, “Për strehimin social”, të ndryshuar.
5. Struktura përgjegjëse për strehimin në njësinë e vetëqeverisjes vendore njofton nëpërmjet portalit unik qeveritar “e-Albania” aplikuesit jofitues, duke arsyetuar vendimmarrjen, të drejtën e ankimit dhe afatet kohore për ushtrimin e kësaj të drejte. Vendimi gjenerohet me vulë elektronike të institucionit ose me nënshkrim elektronik dhe postohet në seksionin “Dokumentet e mia në portalin unik qeveritar “e-Albania”.
6. Rolet e përdoruesve të sistemit të strehimit social janë, si më poshtë vijon: 
a) çdo njësi e vetëqeverisjes vendore konfiguron sistemin e banesave sociale, sipas organigramës së vet nëpërmjet rolit të administratorit. User-i i administratorit ka rolin e hapjes së përdoruesve në sistem;
b) punonjësi i ngarkuar me rolin e vlerësuesit bën vlerësim dhe shqyrtim të dokumentacionit të ngarkuar nga aplikuesi dhe e përcjell atë për miratim te roli i përgjegjësit;
c) përgjegjësi bën vlerësim të aplikimit të shqyrtuar nga vlerësuesi dhe e dërgon për miratim te roli i kryetarit të Këshillit Bashkiak; 
ç) kryetari i Këshillit Bashkiak vlerëson aplikimin e ardhur nga përgjegjësi dhe e dërgon për miratim në Këshillin Bashkiak;
d) punonjësit e ministrisë përgjegjëse për strehimin kanë rolin e audituesit, si dhe tagrin e nxjerrjes së raporteve në nivel kombëtar për numrin e aplikuesve, numrin e përfituesve, numrin e familjeve në listë pritje apo të filtruara, sipas kategorive përfituese dhe bashkive;
dh) arkivuesit në njësinë e vetëqeverisjes vendore janë përgjegjës për vendosjen në dispozicion të informacionit për të dhënat e aplikuesit, datën e regjistrimit të aplikimit, dokumentacionin shoqërues;
e) importuesi është një rol me të drejta të veçanta, i cili mund të shtojë aplikime në sistem, që gjenden në regjistrin e familjeve të pastreha, përpara krijimit të sistemit të strehimit.
7. Ngarkohen Ministria e Ekonomisë, Kulturës dhe Inovacionit dhe njësitë e vetëqeverisjes vendore për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

